LidanRubinov/Halacha-QA huggingface dataset:
שאלה: יחסי אישות קדוש או לא?: תלמיד בכיתה י שאל אותי כיצד יחסי אישות שלפני חתונה הם חטא ומתייחסים לזה בתור דבר טמא, ואילו לאחר קידושין פתאום זה הופך לשיא הקדושה?
תשובה: ענין הקדושה הוא להשתמש בכוחות החיים בצורה מרוכזת איכותית ופנימית. כל כוח של החיים ניתן לבזבז אותו ולהשתמש בצורה שחוקה והרסנית וניתן להשתמש בו בצורה שלמה וממוקדת. יש חיבור בין איש ואשת איש שכל החיבור הוא רק הרס ופגיעה באמון שיש בין איש ואישה. לחילופין יכול להיות קשר אישות בין איש ואישה שהוא הגילוי השלם ביותר לקשר הפנימי שבין האיש והאישה. לפי האמונה שלנו זאת יכול להעשות רק כאשר מקבעים את הקשר בין האיש והאישה וכורתים ברית של נאמנות ניצחים שאינה תלויה בדבר. זוהי מצוות הקידושין.
שאלה: "השקעות כשרות": ראיתי תשובות הרב על ענין השקעות פיננסיות כהלכה. אני מתכוין להשקיע סכום גדול של כסף. א. יש פרסום של חברה בשם "הילת שוהם" להשקעות הטוענת שהיא תואמת את ההלכה. האם זה אכן כך? ב. האם יש עוד חברות אפשרויות שדרכן אפשר להשקיע? ג. האם הבעיות ההלכתיות הקיימות הן רק להשקעות בארץ. כלומר, האם אפשר להשקיע בחברות בחו"ל ללא חשש דרך כל חברת השקעות שהיא?
תשובה: יש עוד חברות איני מכיר את כולן ולכן לא אוכל לפרט. בחו"ל אין בעיות לא של שבת ולא של ריבית כי רוב בעלי המניות הם גויים אא"כ ידוע לך שהמדובר בחברה בבעלות יהודית.
שאלה: קנית עצים במוצאי שביעית: בשנה שמינית כשארצה לקנות עצים לא אדע מתי שמו את הייחור בעציץ, במידה וזה נעשה בשביעית האם העץ אסור וצריך עקירה? כמו כן יש לציין שרוב המשתלות לא יודעות לומר מתי הוכן השתיל כיוון שהוא נקנה ממשתלה גדולה. גם במשתלה הגדולה, מרוב עצים אין הם יודעים לומר בוודאות באיזו שנה הוכן השתיל. לפיכך, האם יש בעייה בקניית עצים בשנה שמינית ותשיעית לאחר השמיטה, או שאין לחשוש לכך? (נפק"מ כעת האם ליטוע כעת (בחצר ביתי) את כל העצים שברצוני לטעת עוד השנה).
תשובה: ברור שיהיו קשיים בהשגת עצים שנעשו כדין לאחר שביעית, וכמו כן יהא מחסור בעצים מושגחים ומפוקחים, על כן עדיף להזדרז לשתול עצים עוד השנה, אם הנך קונה עצי פרי בגוש אפשר לשתול עד כט מנחם אב תשס"ז, עצי נוי הבאים בגוש, אפשר עד לפני ר"ה תשס"ח. בברכת התורה והארץ הרב יהודה הלוי עמיחי
שאלה: מסיבת פורים בבית כנסת: האם מותר בדרך כל שהיא מסיבת פורים בבית כנסת קבוע. מדובר במסיבה הכוללת ריקודים, כיבוד, שתיית יין ואוירה היתולית?
תשובה: זה לא לכבוד בית הכנסת, ותעשו זאת באולם השמחות של בית הכנסת.
שאלה: חסה ללא תולעים בשקית פתוחה: קניתי חסה "ללא חשש תולעים" אבל השקית שלה לא הייתה סגורה. האם אני צריך לנקות ולבדוק את החסה בעצמי, מחשש שחדרו תולעים או לא צריך?
תשובה: תעשה בדיקה מדגמית בשניים או בשלושה עלים.
שאלה: מתי הפסיקו הכהנים ללמד?: בתקופת התנ"ך אלה שהיו אחראים ללימוד התורה ברבים היו הלוויים והכהנים. מתי נשבר מעמד זה ולמה?
תשובה: נראה כי בימי המקדש כאשר ישראל היו על אדמתם והכהנים לא קבלו נחלה בארץ היו הם מסורים ללימוד התורה ועבודת ד', אך בזמן הגלות כאשר הושוו ישראל והכהנים כל אחד נצרך לדאוג לפרנסתו ופסקו מתנות כהונה, לא יכלו הכהנים להתמסר לתורה יותר מכל ישראל במקום שהוא. ומאז בית שני לא שמענו במיוחד על הכהנים מלבד תחילת ימי הבית כאשר עזרא הסופר ושמעון הצדיק שהיו כהנים עמדו הם בראשות הנהגת התורה בישראל.
שאלה: קונצרט לגוים בתשעת הימים: האם מותר לי לנגן בקונצרט שהשומעים בו הם גויים, כאשר הקונצרט מתקיים בתשעת הימים?
תשובה: איך נשיר את שיר ה' על אדמת נכר? גם בפני גויים אין לנגן מוסיקה עליזה בתשעת הימים.
שאלה: נכדנו במצוקה התפתחותית: אנחנו כהורים מודעים לזכותם של ילדינו הבוגרים לנהל את חייהם וחיי ילדיהם לפי הבנתם, וגם אם השקפתם בנושאים שונים כמו גידול ילדים וניהול בית שונה מהשקפתנו, אנו מכירים ברגישותם ונמנעים מלהשמיע את דעותינו בנושאים אלו. יחד עם זאת, אנו עומדים כעת לפני בעיה שמקשה עלינו להמשיך בדרך האיפוק בה נהגנו תמיד. אחד מנכדנו סובל מבעיית התפתחות חמורה. הוריו, ילדינו, מסתייגים מן הרפואה הקונבנציונאלית ועל כן הם נמנעים למעשה מכל טיפול, פרט לטיפול התנהגותי מסויים על פי שיטה המקובלת עליהם. ילדינו הם יראי שמיים וגידול הילדים הוא במרכז חייהם. אנו מעריכים מאוד את מסירותם למשפחתם, ומכירים בכך שהיגיעו להשגים חינוכיים נפלאים עם כל ילדיהם, אלא שבמקרה זה, אנו חוששים כי נגרם נזק לילד עקב איחור בהגשת עזרה מקצועית. בהעדר, למעשה, כל מערכת מעקב ממוסדת על טיפולם בילדם (כאשר הם מגיעים לביקורים נדירים בטיפת חלב הם מרגיעים את האחות כי הילד נמצא בטיפול, ובכך מסתיים המעקב), אנו חשים אחראיים למה שנראה לנו כעיכוב במתן טיפול חיוני לילד. מעבר לכל זה מדובר בנכד שלנו! אנו במצוקה קשה. מה עצת הרב?
תשובה: אם ילדיכם יראי שמים בודאי הם יתחשבו בעצת הרב שלהם. על כן אני מציע שתדברו עם הרב שלהם ותבקשו את חוות דעתו בנידון. ותפנו את ילדיכם לשאול בעצת הרב. אתם גם יכולים לשוחח עם ילדיכם ולומר להם שאתם בדרך כלל נמנעים מלהתערב ולייעץ, אבל במקרה הזה מחמת גודל האחריות אתם מביעים את דעתכם בתור בעלי נסיון, ומבקשים שהם יקשיבו לעצתכם ולפחות ילכו להתייעץ עם מומחה מקצועי לגבי הטיפול הנכון בילד.
שאלה: פגיעה בבן מצד המשפחה: אני נשואה חמש שנים ויש לי שני בנים. בעלי מאוד אוהב לנסוע לשבתות להורים ואני פחות. בגלל הקרבה (במרחק נסיעה) שלנו להוריו של בעלי יוצא לנו להיות אצלם הרבה שבתות. בני הבכור הוא בן 3 וחצי, והוא ילד תמים ורגיש, ומאוד שונה ממשפחתו של בעלי. יוצא שפעמים רבות הם צוחקים עליו ומזלזלים בו, על כך שהוא צדיק, תמים, וביישן ומשווים אותו לאחיו הקטן (בן שנה וחצי) שהוא יותר חברותי, ויותר מזכיר את האופי של בני המשפחה. (אני אוסיף שאני אשכנזייה, ובעלי מרוקאי והם צוחקים על בני הבכור שהוא אשכנזי לעומת אחיו שהוא מרוקאי). הבן, לא כל כך מבין אבל הוא מרגיש שהם פוגעים בו. ניסיתי לדבר עם בעלי על כך והוא לא כל כך מבין אותי. מה עליי לעשות, מצד אחד אני לא יכולה להגיד לבעלי שאני לא רוצה לנסוע להוריו לשבת, מצד שני אני לא יכולה לראות את בני נפגע כך, זה פוגע לו בתמימות, ומוריד לו את הביטחון העצמי?
תשובה: את צודקת ברגישותך. ילד בגיל זה מרגיש שצוחקים עליו וזה יכול לפגוע בו ולהזיק לבריאותו הנפשית. עליך למצוא איש חינוך שבעלך מעריך אותו ושהוא יסביר לו את הנזק העלול להיות לבן מפגיעה בו בגיל זה במיוחד.
שאלה: כשרות תנור אפיה דו תאי: קנינו תנור אפיה דו תאי תוצרת חברת "נורמנדה" (גרמניה). לחברה יש רק דגם אחד של תנור דו תאי. על התנור לא מופיעה תעודת כשרות ואיננו יודעים אם הדפנות ממשיכות מלמטה למעלה או שיש הפסק בינהן. האם ניתן ללא פתיחת המארז לדעת האם התנור כשר לשימוש בשרי וחלבי בתאים השונים?
תשובה: לא נראה לי שצריך להחמיר בזה.
שאלה: בעיה בשם "נעמה"?: לאחרונה נודע לי כי השם "נעמה", לא טוב. האם זה נכון?
תשובה: בספר "קוראי שמו" (עמוד 332) מביא בשם הרב נבנצל והרב מרדכי אליהו שמותר לקרוא בשם נעמה מאחר ולאשתו של נח קראו נעמה ויש מסבירי שקראו לה על שם שמעשיה נעימים, וכן נעמה הייתה אשתו של שלמה והייתה צדקת וכן השם הזה מוזכר לחיוב בבא קמא דף לח עמוד ב.
שאלה: פרשת בראשית ואות ב: מדוע פותחת פרשת בראשית באות "ב" ולא באות "א"?
תשובה: השאלה שלך מופיעה במדרש רבה (בראשית רבה פרשה א י) ושואל אותה רבי יונה בשם רבי לוי ומתרץ שכמו שהאות ב סתומה מכל צדדיה ופתוחה מצד אחד כך מותר לאדם לחקור מיום שנברא העולם אבל לא על מה שהיה לפני בריאת העולם ולא על מה שיהיה לעתיד לבוא. תשובה נוספת שאומר רבי יהודה בן פזי: להודיע שהקב"ה ברא שני עולמות, עולם הזה ועולם הבא. תשובה נוספת שמביא המדרש: העולם תלוי במעשה בני אדם שיהיו מתוקנים וכדי לא לתת לרשעים לומר שאין השפעה למעשים הטובים שהרי העולם נברא באות א שהיא סמל לארור פתח הקב"ה את בריאת העולם באות ב המסמלת ברכה ואם האדם יעשה טוב יקבל את ברכת ה'. תשובה נוספת שמביא המדרש: שהאות ב רומזת שהקב"ה ברא את העולם. כלומר, באות ב בספר תורה יש תג למלה המצביע כלפי מעלה ומסמל שמי שברא את העולם הוא מי שלמעלה, ומה שמו? לזה רומז החלק האחורי המצביע לאות א שהיא רמז לשמו של הקב"ה.
שאלה: הגדלת סיכויי זכייה במכרז: בישוב בו אני גר נפתח בימים אלו מכרז למגרשי בנייה (בנה ביתך). מספר המגרשים קטן ממספר המעוניינים בבנייה ולכן תיערך הגרלה. ברצוני לדעת, האם מבחינה מוסרית-הלכתית, ישנה בעיה להגדיל את סיכויי הזכייה במגרש, באמצעות רישום של בני משפחה (שישלמו כמובן את דמי ההשתתפות כנדרש). המטרה בנקיטת צעד זה היא, שאם אני לא אזכה במגרש אבל בן המשפחה יזכה, הוא ימסור לי את המגרש, ואני אבנה. מכיוון שמחיר המגרשים אטרקטיבי, ידוע שישנם אנשים שניגשים למכרז הנוכחי שלא במטרה לבנות בית, אלא כדי לרכוש את המגרש ולמוכרו לאחר מכן לאחר, במחיר גבוה יותר. האם מציאות זו יכולה לשמש כצד היתר למי שבאמת מעוניין לבנות את ביתו, להשתמש בבני משפחתו כדי לזכות במגרש?
תשובה: א. אם מפורש בתנאי המכרז הגרלה שאדם יכול להופיע כמה פעמים, ובתנאי שישלם על כל פעם אגרה, אזי הדבר מותר. אך מן הסתם הדבר אינו כן. ובזאת ייבחן הדבר: אם כל אחד מבני המשפחה, כאשר יזכה במכרז, יוכל לחזור בו ולזכות במגרש לעצמו, אז נגדיר אותו כזוכה לעצמו ונותן לך במתנה. אך אם אין ככונה כזאת הרי הוא שליח שלך, ונמצא שאתה משתתף בהגרלה מספר פעמים, ויש בזה רמאות. ב. המאמין בהשגחה, יודע שזכיה כזאת מכוונת מבורא עולם ואין צורך להתחכם בדבר. בשם הרב כלאב ראש הכולל
שאלה: בניה של קימחית: שמעתי על קימחית שהיו לה שמונה בנים כוהנים גדולים בזכות צניעותה, אך לפי ידיעתי היו בבית המקדש רק כהן אחד גדול בכל פעם, כיצד מסתדר הדבר?
תשובה: בבית המקדש אכן היה כהן גדול בכל פעם אלא הכוונה במשפט הזה שכולם זכו לשמש בכהונה גדולה אחד אחרי השני. אם האחד נטמא הבן השני היה מחליף אותו, שאף הוא היה ראוי לכהונה גדולה, וכן אם נפטר אחד המחליף שלו היה אחיו.
שאלה: שחיה לגברים בבריכה עם מצילה: האם לגברים מותר לשחות בבריכה שיש בה מצילה?
תשובה: זו בעיה, ולכתחילה זה לא ראוי.
שאלה: למצוא עבודה בחברה חילונית?: גדלתי על שאיפה למצויינות, השכלה. התחלתי ללמוד באונ "בר אילן". נתקלתי בקשיים מבחינה דתית ולכן עזבתי. כשאני הולכת לראיונות עבודה לא מקבלים אותי כי אני דתיה (אני בת 22, נשואה), ומסתכלים עליי עם כיסוי הראש כאילו אני חייזר. כמעט כל העבודות נמצאות בידי חילונים. אני רוצה ללמוד חינוך לגיל הרך והבעיה שזה 4 שנים, (ימים מלאים) וצריך גם להתפרנס. אני ממש מבולבלת ולא יודעת מה לעשות עם עצמי, איך לשלב חיים דתיים וגם להשתלב בחברה חילונית? אודה לרב אם יוכל לייעץ לי.
תשובה: ראשית עליך לדעת שזאת זכות גדולה לשמור מצוות ולא להתרגש מהלועגים והריקים למינהם. עצתי לחפש עבודה ומגורים רק במגזר הדתי ששם לא יהיו הנהגות ומראה הצניעות למכשול אלא להיפך ליתרון. רק לאחר שתהיי מבוססת מבחינה כלכלית משפחתית ובעלת רמה מדעית גבוהה, אז תתקבלי בכבוד גם בחברה החילונית ובמקום שיצערו או יטרידו אותך יושפעו ממך לטובה.
שאלה: מסכתות "בעייתיות" בלימוד יומי: אני בן 14, ולומד כל יום את הלימוד היומי מקיצור שולחן ערוך, כך שתוך שנה מסיימים את הספר כולו. האם מותר לי ללמוד דיני נידה, אישות ואבלות, וכן במשניות: האם מותר לי ללמוד מסכתות כמו נידה?
תשובה: עדיף לדחות את הלימוד בנושאים אלו לגיל יותר מאוחר. אם תלמד כל חמשה סדרי משנה ותגיע למשניות ר טהרות תוכל גם ללמוד את מסכת נדה.
שאלה: קיבלתי כסף לפני המופע: אני מוסיקאי. הזמינו ממני מופע אך טרם קבעו תאריך. במקביל ביקשו שאשלח קבלה על מנת שהם יוכלו לאשר את התקציב. להפתעתי קיבלתי את הכסף לפני שנקבע המופע. שאלתי את המזמין מה לעשות עם הכסף, והוא אמר לי תשמור אצלך, הפקדתי את הכסף בחשבון. התקשרתי אליו לאחר 3 שבועות בהם הוא לא יצר איתי קשר, ואז הוא אמר לי שהוא לא רוצה את המופע ושאחזיר לו את הכסף. מה דין התורה בעניין, האם אני צריך להחזיר לו?
תשובה: עליך להחזיר את הכסף למזמין המופע, אך אתה יכול לנכות את העמלה שגבה ממך הבנק עבור ההפקדה והמשיכה וכן את עלות הצ'ק שתכתוב עבור המזמין. הרב תומר ישראלי.
שאלה: היחס לנוצרים אוהבי ישראל: חברה שלי ואני נסענו בטרמפ עם קבוצת נשים נוצריות. כל הדרך הן רק סיפרו לנו כמה הן אוהבות את ישראל ושבזמן המלחמה הן באו לארץ והתפללו בשביל החיילים, הן גם סיפרו לנו כמה הן משבחות את ארץ ישראל במקומות מגוריהן בארה"ב. בנוסף הן אמרו שכולנו מחכים שהמשיח יבוא וכד, כשסיפרנו להן דברים על הארץ הן היו נרגשות עד דמעות. תגובותיהן נראו ממש אמיתיות, ולפיכך מה צריך להיות היחס אליהן, הבנתי בעבר שממש אסור להתחבר אליהם וכמובן שאין לנו שום כוונה כזאת אך בכ"ז מה אני אמורה לחשוב אחרי גילוי אהדה כנה זה?
תשובה: יש להבחין בנוצרים כאלה ובעזרה שהם נותנים, האם זה מצד גישה אנושית או שזה מצד הדת שלהם. אם זה מופיע תחת כותרת של נצרות, יש בזה חשש שהם רוצים להביא אותנו לארץ ואחר-כך יבואו לגרום לנו להכיר באותו האיש, ובוודאי שאין לקחת מהם. אותו הדבר אם לא מוזכר שם נצרות, אך בולט שזה ממניעים נוצריים וזה משרת את האמונה שלהם. אולם אם הם מכירים ומוקירים את המדינה ורוצים לעזור, אפשר לקחת מהם. בתקופתו של הרב קוק היו בתי מרקחת בירושלים שנוהלו על-ידי נוצרים, והרב קוק אסר לקנות מהם תרופות אפילו אם היתה סכנה, משום שזה היה בעצם מיסיון.
שאלה: קציצת הציפורנים לנשים: ידוע על פי ספרי הקבלה שיש לקצץ את הציפורנים בחלק העודף מן הבשר, משום שהסטרא אחרא נדבק בחלק זה והדבר משפיע על האדם בדאגות וכו. האם עניין זה נאמר גם בציפורני נשים, או רק לגברים?
תשובה: אין הבדל בין אנשים לנשים בענין הציפורניים במקום שעוברים שם.
שאלה: למנוע בזיון אוכלים: האם כל דבר מאכל שמונח על הארץ צריך להרים אותו או שיש הבדל בין המאכלים, והאם חייבים להרים גם כשהמאכל לא ראוי לאכילה, וכן האם חייבים להרים גם כאשר המאכל נמצא ברשותו של אדם אחר? לדוגמא עץ בחצרו של השכן.
תשובה: אין הלכה המחייבת להרים דבר מאכל. נהגו לעשות זאת בלחם כי איסר ביזיון בלחם חמור יותר מאשר במאכלים אחרים.
שאלה: הגוים לא ילדי הקב"ה?: לשאלה הוצע לי ספר תהלים שהודפס ע"י נוצרים, השיב אחד הרבנים כי כל מה שנוצרים מדפיסים טעון גניזה ואסור להשתמש בו, ללא הבדל בין הזרמים השונים בנצרות. ושאלתי היא מדוע, בעצם, מה הבעיה בלרכוש ספר שגוי הדפיס אותו, מדוע להתייחס לגויים כאל מוקצים מחמת מיאוס, הרי גם הם ילדיו של הקב"ה. מה השורשים הרוחניים של זה?
תשובה: הגויים אינם מוקצים מחמת מיאוס ויש בתורה אף מצוות המיועדות לגויים כדי שיתקרבו לה' ובתנאים מסויימים הגוי גם רשאי לגור בארץ ישראל. אולם גוי שעובד עבודה זרה או הכופר בה' ובתורתו יכול לגרום להרס רוחני ולכן ספרי קודש שכתבם גוי כזה יש לשרוף. ההסבר העמוק לדבר הזה הוא שיהודי מחובר בנשמתו שהיא חלק אלוק ממעל אל ה' יתברך וכשהוא כותב את ספרי הקודש הוא נותן בהם קדושה אבל גוי הכופר אינו יכול לתת קדושה בספרים אלו ולכן יש לשרוף אותם או לגנוז במקרים מסויימים.
שאלה: עמידה ב"קדיש" בלי לזוז?: האם השומע קדיש רשאי ללכת או לזוז ממקומו או שמא עליו לעמוד ולא לזוז כמו בתפילת העמידה? אודה לרב אם יציין מקור לתשובתו.
תשובה: לפי ההלכה קדיש מחייב להישאר בעמידה. אולם לא מצינו שאסור לזוז, אמנם אין לטייל ולהסתובב משום הכבוד, אולם אין זו תפילת עמידה.
שאלה: טלית מתחת לבגד: האם מותר ללבוש את הטלית גדול מתחת למעיל, או מתחת לבגדים אחרים, ואם אסור האם מותר כשהמעיל פתוח? אשמח אם הרב יציין מקור.
תשובה: טלית גדולה היא בגד ככל בגד ומותר ללובשה בכל צורה הנוחה לאדם. היא הפכה ללבוש המיועד לתפילה ולכן בתפילה ראוי להתעטף בה מעל לבגדים.
שאלה: רוצה שהבן שלי ישמור שבת.: אני בת 24 גרושה 1 (הבן שלי גר אצל אבא שלו) אני חיה אצל אימא שלי והיא מעשנת בשבת, רואה טלוויזיה, ואינה שומרת שבת. כשהבן שלי בא אלי הוא רואה טלוויזיה בשבת ואני צריכה להילחם איתו. מסתמן כי כרגע אימא שלי תהיה האפוטרופוס שלו והיא לא ממש מקשיבה לי בענייני השבת, חוץ מהפלטה, שאר המטבח שלה לא כשר, הכלים מעורבבים. מה לעשות? אני רוצה להקים בית נאמן בישראל על יסודות התורה.
תשובה: צריך לעשות מאמץ לבנות בית חדש עם בעל שהוא מתאים לך במצבו הרוחני והוא בעל מידות טובות ואז תגדלו את בנך ואת הבנים הבאים ללא השפעות זרות. בינתיים תחשבי על דרך שבה תקרבי את בנך אליך בדרך שלא יינזק מאוירה הקלולקלת בבית אימך בשבת. תקדישי לו זמן לקריאה ביחד ולספר סיפורים על גדולי ישראל, תטיילי איתו כך שהשבת תנעם לו גם ללא פיתויים זרים. בסופו של דבר יש לילד אהבה טבעית לאמא ואם הוא יכיר באהבתך אליו זה יקרב אותו יותר מכל מכשיר זר.
שאלה: הכרזת "כהנים" לפני בר מצווה: אם יש שני כהנים, שרק אחד מהם עבר בר מצווה, האם מכריזים כהנים?
תשובה: אין מכריזים כהנים, רק לכהנים גדולים.
שאלה: עדות על תאונה בחברת השכרה: אדם העושה ביטוח על רכבו, וכן כאשר הוא שוכר רכב מחברת השכרה, נדרש על ידי החברה, שלא להודות במקרה שהיתה תאונה. א. האם תנאי זה נוגד את ההלכה, האם מותר לחתום על תנאי זה? ב. האם האדם נקרא בעל דין, או שמא חברת הביטוח? משמעות השאלה היא שאם החברה היא התובעת, גדרו יהיה של עד אחד, ולמרות שעד אחד בדרך כלל אינו מוציא ממון, בבית המשפט הדבר יגרום להוצאת ממון, ואם הוא בעל הדין, אלא שחברת הביטוח, היא נציגה שלו, ממילא הגדר כאן יהיה של הודאת בעל דין, שנאמן לפי הדין?
תשובה: אכן הדבר תלוי בהגדרה המשפטית. אם החברה היא החייבת הוא עד אחד, וגם לפי דין תורה עדותו מחיבת לפחות שבועה וכתוצאה מעדותו החברה תחויב בחלק מהסכום. אך אם הוא החייב הרי זו הודאת בעל דין המחייבת אותו במלוא הסכום. יש לקבל אפוא חוות דעת משפטית באשר להגדרת המעמד החוקי של חברת ההשכרה.
שאלה: ספק מטבע מזויף: הלכתי לחנות צילום עם מטבע של 10 ש"ח והקופאית ועוד אדם שם חשבו שזה מטבע מזויף. השארתי אותו אצלי כדי לשאול מישהו מבין יותר האם זה באמת מזוייף או לא, אבל אחרי זמן השתמשתי בטעות במטבע לאוטובוס. האם אני צריך להחזיר את הכסף לחברת האוטובוסים למרות שכנראה החברה השתמשה בזה, או שלא כי זה רק ספק מזויף?
תשובה: מכיוון שזה מספק, אינך צריך להחזיר את הכסף לחברת האוטובוסים.
שאלה: תענית יארצייט בשבוע של תענית: באחד מספרי האחרונים מוזכר שאין מתענים תענית יארצייט על אביו ואמו אם חל בתוך השבוע של תענית ציבור. (אולי בנטעי גבריאל זה מובא). כך נהגתי כל שנה. האם השנה עלי להתענות ביום ששי ה מנחם אב שהוא יום פטירת אמי, כשט באב חל ביום ג, האם הפטור הוא רק כאשר שני הימים הם באותו שבוע, בין שבת לשבת, או גם כשהם בתוך שבעה ימים, שאין להתענות שתי תעניות בתוך פרק זמן של שבוע?
תשובה: מנהג זה לא מובא בספרים. הרציונאל שלו הוא כנראה שקשה לאדם לצום שני צומות תוך 7 ימים לכן לא משנה אם המדובר באותו שבוע או בשבוע נפרד לא צמים כנראה יומיים תוך 7 ימים.
שאלה: "מלכודת" כסף לעוזרת הבית: האם מותר להניח "מלכודת" של סכום כסף כלשהו לעוזרת בבית, ולהניח משהו שיתעד את המקרה, כדי לבדוק את נאמונותה למשפחה?
תשובה: רק אם יש חשד כבד ואתם רוצים לתפוש אותה מותר לכם לעשות זאת. ללא חשד כזה זוהי הכשלה אסורה.
שאלה: דיני זב בימינו: מה הם דיני הזב בימינו, האם דינים אלו קיימים גם כיום? במיוחד בכל הנוגע לעליה להר הבית.
תשובה: בימינו שאיננו יכולים להזהר בטהרה אין משמעות לטומאת זב מלבד האיסור החמור להיכנס להר הבית, ואם מישהו בתפקיד בטחוני חייב להיות שם יש צורך לטבול במעין לפני כניסה לשם, וראוי שהטבילה תהיה יום קודם לעליה ולא להסתפק בטבילה באותו יום.
שאלה: מה התופעה שראיתי?: כאשר קמתי לשירותים ראתי את סבתא שלי שהיא לא הייתה בחיים זכרונה לברכה, בשעה שלוש לפנות בוקר עומדת ומסתכלת מבעד לדלת על אבא שלי. אני מדגיש כי במאה אחוז זה לא היה חלום אלא מציאות. מה זה התופעה הזאת, האם הפרעתי לה, ובאם היה איתי עוד בן אדם האם הוא יכל לראות את מה שאני ראית?
תשובה: נזכר בספרי הנסתר כי יש חלקים בנפש שפעמים קשורים עם החיים גם לאחר מיתתם. כנראה שיש קשר מיוחד בין הורים לילדיהם ויתכן שפעמים ישנם כאלה שיכולים לחוש בקשר זה. אין לחוש שמא הפרעת כי לא עשית שום מעשה של איסור ולכן אין בצורת החיים מתוקנת כמו לנקות את ההפרעה לנפטר.
שאלה: כשרות לבית מלון שעובד בשבת?: אנו יודעים שאם עסק עובד בשבת הוא לא יקבל מהרבנות תעודת כשרות, אך ישנם מספר רב של בתי מלון שמעסיקים עובדים בשבת ואותם עובדים מקבלים שכר בשבת לפי שעות ולא שכר גלובלי, ועדיין הבית מלון נהנה מהטבה של תעודת כשרות, איך הדבר ייתכן?
תשובה: הכשרות במלונות מתיחסת למטבח בלבד.
שאלה: עובדי מסעדה כשכיר בשדה?: אני עובדת במטבח במסעדה. בעלת המסעדה מרשה לנו, העובדים, לאכול ארוחה אחת במשמרת, אך קורה שמכינים אוכל וטועמים וכדומה. האם מצב זה דומה מבחינה הלכתית לשכיר שעובד בקטיף בשדה שמותר לו לאכול אך לא לקחת בכליו הביתה, או שבכל פעם שמישהו טועם הוא עובר על איסור גזל?
תשובה: ההלכה האמורה בתורה על זכותו של פועל לאכול לא חלה כאן, כי המאכלים כבר חייבים במעשרות אך ברוח ההלכה ראוי שבעל הבית יתיר לפועלים לטעום במידה סבירה, ללא הסכמתו זהו גזל.
שאלה: לחם משנה בקהל בשבת: כאשר, בקהל גדול, אחד מברך על החלות בסעודת שבת וכולם מתכוונים לצאת בברכתו. האם חובה על כולם לאכול מהלחם משנה שעליו ברך, או פרוסה מחלות אחרות שנמצאות לפני המסובים, כידוע, בקידוש כשאחד מוציא את כולם, לא כולם חייבים לשתות מהגביע של הקידוש וכל אחד יכול למזוג יין לעצמו. האם בעניין זה יש הבדל בין יין הקידוש ובין הלחם משנה?
תשובה: בלחם משנה טוב שכולם יאכלו מהחלות שעליהם בצע הבוצע, אם זה אפשרי.
שאלה: טבילת אם פונדקאית רווקה: האם רווקה שמיועדת להיות פונדקאית לזוג יהודים שקיבלו היתר רבני לכך, צריכה לטבול במקווה לפני ההפרייה לבקשת הזוג?
תשובה: נהגו שרווקה לא טובלת. ומכיוון שכאן אין צורך כלל בטבילה, אלא רק ממידת חסידות אין לבטל את המנהג האוסר בגלל סיבה זו.
שאלה: נסיעה ונרות שבת: א. האם יש עניין לקחת עימי נרות שבת כאשר אני נוסעת להתארח בשבת במקום אחר (גם במקום שאני יודעת בבירור שיהיה לי במה להדליק שם, כגון אצל הורי והורי בעלי), אם לא צריך בנרות שבת השתתפות בהוצאות הנרות כמו בחנוכה? ב. כאשר אני בביתי אני מדליקה נרות בשמן. האם יש עניין להקפיד להדליק גם במקום אחר דווקא בשמן?
תשובה: אין ענין לקחת עימך נרות אם באותו מקום שאת מתארחת יש נרות שבת, ואין צורך להשתתף בנרות שבת, ודין זה הוא רק בנרות חנוכה בלבד, כי מצות נר איש וביתו דוקא. ולגבי שמן זית אם את יכולה גם באותו מקום שאת מתארחת להקפיד בכך מה טוב ואם לא אפשר להדליק בנרות שעוה בשבת זו.
שאלה: נייר לכיסוי תפילין של יד: לאחרונה החל המכסה המגן על פינות תפילין של יד אצלי, ליפול. ידוע לי שנהוג לא להוריד מכסה זה, וקראתי שמקור מנהג זה בהנהגת האר"י הקדוש זצ"ל. רציתי לשאול האם מותר להכניס פיסת נייר קטנה מקופלת, בין המכסה לתפילה עצמה, כדי ליצור חיכוך ובכך למנוע את נפילתו החוזרת ונשנית של המכסה. אם לא, מה כן ניתן לעשות בנידון?
תשובה: מותר להכניס נייר שיחזק את הכיסוי.
שאלה: דיני "כל דאלים גבר": האם בדין "כל דאלים גבר" יכול אחד האנשים להכות את חבירו, ואם לא מה משמעות הדין? וכן כשאדם מנסה לגזול ממני חפץ ששלי אך אין לי הוכחה שהוא שלי (כשטר שמונח לי בכיס) האם מותר לי לדחוף את ידו או להכותו במקרה שאין לי אפשרות להוציא אחר כך את הכסף בבי"ד?
תשובה: א. מצד הדין של כל דאלים גבר (דין זה ממומש רק במקרים מסוימים, ובאופן כללי כאשר אין החפץ ביד אחד מהם) פשוט שאין להכות את חבירו, שהרי בודאי אם נאמר שדין זה הינו הסתלקות של בית הדין מן הדיון בגלל שאין הם יכולים להכריע, לא יוכל להכות את חבירו שכן אף אחד לא מינה אותו לכך. גם לפי הרא"ש המפורסם שכתב "דהתם שאני שאין אחד מהן מוחזק בדבר שמערערין עליו ואין ב"ד מחוייבין למחות למי שבא ליקח דבר שאין אנו יודעין של מי הוא והוא אומר שלו הוא הלכך אין ראוי לפסוק להן דין חלוקה שמא נפסיד לאחד מהן שלא כדין. ויותר ראוי לומר להם שכל מי שתגבר ידו בכח או בראיות שיזכה וסומכין על זה שמי שהדין עמו קרוב להביא ראיות. ועוד שמי שהדין עמו מוסר נפשו להעמיד את שלו בידו יותר ממה שמוסר האחר נפשו לגזול ועוד יאמר זה מה בצע שאמסור נפשי והיום או למחר יביא ראיה ויוציאנה מידי", נראה שאין הוא יכול להכות, שכן הרעיון הוא שבית הדין יברר ע"י בירור קלוש של מי החפץ, דהיינו שמי שתגבר ידו יוכח כביכול שהחפץ שלו, אבל מניין לנו שיוכל להכות את חבירו ולעבור על "לא יוסיף להכותו"! (אם כי ברור שגם אם גבר ע"י מכות יש הוכחה.) ב. כאשר אדם גוזל מידיו של חבירו כל חפץ שהוא, ברור שיכול להכותו בשביל להציל את ממונו, ואין להקשות מכך, שצריך ראיה, שהרי עניין זה שחזקה מה שתחת יד האדם כשלו, חשוב כראיה. ג. כאשר יש מציאות דינית של כל דאלים גבר יתכן ויוכל להכות את חבירו מדין אפרושי מאיסורא, (כן משמע מתוספות רבינו פרץ בב"ק, אולם מהרא"ש עפ"י פרשנות הסמ"ע בסימן תכ"א משמע שאין אפרושי מאיסורא בהצלת ממונו), אולם ברבים ודאי שלא יוכל להכותו, שכן ביה"ד ימנעו אותו מכך שהרי אין ראיה שהחפץ שלו. הרב חננאל פאטשינו
שאלה: הפרשה מצמחי מרפא סיניים: התחלתי להשתמש בצמחי מרפא סיניים. אני לא יודע איזה צמחים זה מכיל, אם הצמחים גדלים בארץ, ולא יודע אם האבקה מורכבת מפרי, קליפה או כתישת עלים. האם חלה חובה להפריש תרו"מ מאבקת התמצית?
תשובה: אם אינך יודע באלו צמחים מדובר גם אנכי אינני יודע, יתכן שאלו צמחים הנאכלים החייבים ויתכן שלא, על כן הדבר מסופק, וכמו כן האם תוצרת הארץ או לא, על כן נראה שכדאי להפריש ללא ברכה עד בירור כל שמות הצמחים ומקום גידולם, ברור לי שאם אלו צמחים משווקים אפשר לדעת את התכולה. בברכת התורה והארץ הרב יהודה הלוי עמיחי
שאלה: לחתל האחות הקטנה: האם מותר לאמא לבקש מבנה בן 17, לחתל את אחותו הקטנה, או שיש בכך בעיה של צניעות, ואם האמא מבקשת, מה עושים, ואם אסור מאיזה גיל מתחיל האיסור?
תשובה: מצות כיבוד אם מחייבת את הבן לעזור לאמו אך במקום עבירה, אינו חייב לשמוע בקולה. וכאן מכיון שהמדובר בתינוקת אין כאן איסור ולכן יש לשמוע בקול האם.
שאלה: הפעלת תחנת וינר: האם מותר להפעיל תחנת וינר שבה מהמרים על משחקים שנערכים במהלך השבוע אבל יש גם משחקים בשבת, מפעיל מנהל התחנה מקבל שכר על המשחקים שנערכים בימים א עד ז כולל. ההימור מתבצע בכך שמסמנים בטופס בכמה תסתיים תוצאת המשחק או כמה ניקוד יצטבר במשחק זה, ובאם האדם צדק זוכה בפרס?
תשובה: אין ליהנות מחילול שבת.
שאלה: התרת נדרים בראש השנה: הרב השיב לשאלה, האם דבר הנעשה שלוש פעמים נחשב לנדר כי "אנחנו אומרים בערב ראש השנה בשעת התרת נדרים, שמה שאנו עושים שלש פעמים זה לא נחשב נדר, ואני חושב שצריך להתכוון לזה באמת. ולכן גם אם אדם נהג מנהג מסוים שלש פעמים, אין לחשוש לנדר, אלא אם כן אדם הרהר שהוא מקבל עליו את הדבר כנדר". אם האדם לא התכוון לכך כשאמר התרת נדרים בערב ראש השנה, ההתרה עדיין נחשבת, אין הכוונה שבכוונה לא התכוונתי, אלא לא ידעתי שצריך לכוון בזה?
תשובה: כיון שאמרת בפני שלושה בטלת מראש כל הנדרים. וגם כעת אתה יכול לחזור ולומר לעצמך. שכל מה שתנהג שלוש פעמים וכל מה שתקבל על עצמך לא יהיה מתורת נדר. וזה מועיל.
שאלה: צפיה בסרטים: האם מותר לצפות בסרט בו מופיעות נשים לבושות באופן צנוע, אם המצלמה מתמקדת בהן מפעם לפעם?
תשובה: ראוי להמנע מזה, שכל דבר שעלול לגרום להרהור זה לא צנוע.
שאלה: סיור לימודי בכפר ערבי "ישראלי": אשתי לומדת במכללה "דתית". במהלך הסמסטר היא נדרשה לסייר (בעוד חודש) עם כיתתה בכפר ערבי לצורך לימוד שיטות לימודם. אשתי אמרה להם שיש בכך סיכון וצריך אבטחה, אך הם השיבו לה שאין צורך באבטחה והטיול ח ו ב ה. האם יש כאן בעיה של פיקוח נפש ממשי, או יש לסרב ללכת לסיור מטעמים אחרים, אציין שאשתי גם בהריון?
תשובה: יש להתיעץ עם מומחים לביטחון המכירים היטב את הכפר אם יש חשש לביטחון באותו כפר.